เปิดตัวบัตรเดบิตเครือข่ายทีพีเอ็นของไทยใบแรก
ธนาคารกรุงเทพ เปิดตัวบัตรเดบิตชิพการ์ด บนเครือข่ายชำระเงินของไทย รองรับการลดใช้เงินสด
11 พ.ค. 2559

ธนาคารกรุงเทพ เปิดตัวบัตรเดบิตชิพการ์ด บนเครือข่ายชำระเงินของไทย รองรับการลดใช้เงินสด 
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ  เปิดเผยว่า ธนาคารกรุงเทพ ได้ออกผลิตภัณฑ์บัตรบีเฟิสต์ สมาร์ท ทีพีเอ็น ยูเนี่ยนเพย์ เป็นบัตรใบแรกของประเทศไทยที่ออกบนเครือข่ายทีพีเอ็น ระบบการชำระเงินอิเล็กทรอนิกส์ในประเทศ ภายใต้บริษัท ไทย เพย์เมนต์ เน็ตเวิร์ก (ทีพีเอ็น)โดยใช้ความปลอดภัยสูงสุดด้วยเทคโนโลยีชิพอัจฉริยะและรหัส 6 หลัก สำหรับยืนยันการชำระค่าสินค้าและบริการ ณ ร้านค้าทั่วประเทศไทยที่มีเครื่องหมายทีพีเอ็นและร้านค้าในต่างประเทศอีกกว่า 34 ล้านแห่งใน 157 ประเทศทั่วโลก ที่มีเครื่องหมายยูเนี่ยนเพย์ โดยมีบริการส่งข้อความทางโทรศัพท์มือถือแจ้งเตือนการใช้จ่ายตั้งแต่ 300 บาทขึ้นไปทุกครั้ง
นอกจากนี้ ยังสามารถกดถอนเงินสด โอน จ่าย และอีกหลากหลายธุรกรรมการเงินที่เครื่องเอทีเอ็มธนาคารกรุงเทพ และเอทีเอ็มของธนาคารอื่นทั่วประเทศที่รองรับชิพการ์ด รวมถึงธนาคารอื่นทั่วโลกที่รองรับชิพการ์ดและมีเครื่องหมายยูเนี่ยนเพย์ด้วย 
ทั้งนี้ ธนาคารกรุงเทพเริ่มให้บริการบัตรเดบิตเทคโนโลยีชิพ เป็นรายแรกของไทย เมื่อเดือนพฤษภาคม 2552 หรือเมื่อ 7 ปีที่ผ่านมา การสร้างสรรค์บัตรบีเฟิสต์ สมาร์ท ทีพีเอ็น ยูเนี่ยนเพย์ จึงเป็นความก้าวหน้าอีกขั้นในการพัฒนาบริการและผลิตภัณฑ์ให้มีความหลากหลาย เพื่อตอบสนองความต้องการและความปลอดภัยของการใช้บริการทางการเงินของลูกค้า
ด้านนายโชค ณ ระนอง ประธาน บริษัท ไทย เพย์เมนต์ เน็ตเวิร์ก เปิดเผยว่า ด้วยการที่ ทีพีเอ็น เป็นระบบชำระเงินของไทย ทำให้เกิดประโยชน์กับธนาคารและร้านค้าในการกำหนดต้นทุนค่าธรรมเนียมให้ลดต่ำลงเหลือเพียง 0.75% ต่อรายการ ดึงดูดให้ร้านค้าทั้งขนาดเล็กและขนาดใหญ่ยินดีรับชำระค่าสินค้าและบริการด้วยบัตรเดบิตมีจำนวนขยายตัวในวงกว้างเพิ่มมากขึ้น เจ้าของร้านค้าสามารถบริหารจัดการเงินสดได้สะดวกปลอดภัย และลดความเสี่ยงจากการเก็บเงินสดไว้กับตัวหรือภายในร้านค้าเป็นจำนวนมาก